Predlog IZVEDBENI SKLEP SVETA o podaljšanju uporabe Izvedbenega sklepa Sveta 2012/181/EU, ki Romuniji dovoljuje uporabo posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost /* COM/2014/0653 final - 2014/0302 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. V dopisih, ki ju je Komisija evidentirala 28. aprila 2014 in 22. avgusta 2014, je Romunija zaprosila za dovoljenje, da še naprej oprošča davčne zavezance, katerih letni promet ne presega protivrednosti zneska v nacionalni valuti v vrednosti 65 000 EUR po menjalnem tečaju na dan njenega pristopa. V skladu s členom 395(2) direktive o DDV je Komisija z dopisi z dne 1. septembra 2014 o zahtevi Romunije obvestila druge države članice. Komisija je z dopisom z dne 3. septembra 2014 Romunijo obvestila, da ima vse informacije, ki jih potrebuje za presojo zahteve. Splošno ozadje V skladu s poglavjem 1 naslova XII direktive o DDV lahko države članice uporabijo posebne sheme za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV. V skladu s točko (18) člena 287 direktive o DDV lahko Romunija oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 35 000 EUR po menjalnem tečaju na dan njenega pristopa. Romunija je leta 2011 zaprosila za odstopanje, da bi poenostavila obveznosti DDV za majhne gospodarske subjekte in nacionalni davčni upravi olajšala pobiranje davka. Svet je s Sklepom Sveta 2012/181/EU z dne 26. marca 2012 Romuniji dovolil oprostitev plačila DDV za davčne zavezance, katerih letni promet ne presega protivrednosti zneska v nacionalni valuti v vrednosti 65 000 EUR po menjalnem tečaju na dan njenega pristopa, do 31. decembra 2014. Ta ukrep za davčne zavezance ni obvezen. Romunija je zdaj zaprosila za podaljšanje navedenega ukrepa. Na podlagi informacij, ki jih je predložila Romunija, se zdi, da je bilo zaradi uporabe ukrepa več kot 10 000 davčnih zavezancev oproščenih plačila DDV. Poleg tega struktura romunskega gospodarstva kaže, da ima več kot 84 % celotnega števila davkoplačevalcev promet, nižji od 65 000 EUR. Približno 21 % takih davkoplačevalcev je registriranih za DDV in prispeva samo 1,81 % k skupnim prihodkom iz naslova DDV ter samo 0,54 % k skupnim proračunskim prihodkom države. Romunija meni, da ta ukrep zagotavlja poenostavitev tako za kot davčne zavezance kot za davčno upravo. Zato se predlaga, da se odstopanje podaljša za dodatno obdobje do 31. decembra 2017. Veljavne določbe na področju, na katero se nanaša predlog Podobna odstopanja so bila odobrena drugim državam članicam. Usklajenost z drugimi politikami in cilji Unije Ukrep je v skladu s cilji Unije za mala podjetja, kakor so opredeljeni v Sporočilu Komisije „Najprej pomisli na male“ – „Akt za mala podjetja“ za Evropo“ (COM(2008) 394 z dne 25. junija 2008). 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnih mnenj Strokovno mnenje ni bilo potrebno. Ocena učinka Namen predloga izvedbenega sklepa Sveta je nadaljevanje ukrepa za poenostavitev, ki ukinja številne obveznosti DDV za podjetja, ki poslujejo z letnim prometom, manjšim od protivrednosti zneska v nacionalni valuti v vrednosti 65 000 EUR, in ima zato potencialno pozitiven učinek. Zaradi majhnega obsega odstopanja in časovno omejene uporabe bo učinek v vsakem primeru omejen. 3. PRAVNI ELEMENTI PREDLOGA Povzetek predlaganih ukrepov Dovoljenje Romuniji, da lahko še naprej uporablja ukrep odstopanja od direktive o DDV pri uvedbi poenostavitvenega ukrepa za podjetja z letnim prometom, manjšim od protivrednosti zneska v nacionalni valuti v vrednosti 65 000 EUR po menjalnem tečaju na dan njenega pristopa. Pravna podlaga Člen 395 direktive o DDV. Načelo subsidiarnosti Glede na določbo v direktivi o DDV, na kateri temelji, je predlog v izključni pristojnosti Evropske unije. Načelo subsidiarnosti se zato ne uporablja. Načelo sorazmernosti Predlog je skladen z načelom sorazmernosti iz naslednjih razlogov. Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov Predlagani instrumenti: izvedbeni sklep Sveta. V skladu s členom 395 Direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Poleg tega je izvedbeni sklep Sveta najprimernejši instrument, ker je lahko naslovljen na posamezne države članice. 4. PRORAČUNSKE POSLEDICE Predlog ne vpliva na proračun EU, ker bo Romunija izračunala nadomestilo v skladu s členom 6 Uredbe Sveta (EGS, EURATOM) 1553/89. 5. NEOBVEZNI ELEMENTI Klavzula o omejitvi Predlog je časovno omejen. 2014/0302 (NLE) Predlog IZVEDBENI SKLEP SVETA o podaljšanju uporabe Izvedbenega sklepa Sveta 2012/181/EU, ki Romuniji dovoljuje uporabo posebnega ukrepa, ki odstopa od člena 287 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[1], zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V dopisih, ki ju je Komisija evidentirala 28. aprila 2014 in 22. avgusta 2014, je Romunija zaprosila za dovoljenje, da uporabi ukrep z odstopanjem od točke (18) člena 287 Direktive 2006/112/ES, da bi lahko davčne zavezance, katerih letni promet ne presega protivrednosti zneska v nacionalni valuti v vrednosti 65 000 EUR po menjalnem tečaju na dan njenega pristopa, še naprej oproščala plačila davka na dodano vrednost (DDV). Na podlagi tega ukrepa bi bili ti davčni zavezanci še naprej oproščeni določenih ali vseh obveznosti v zvezi z DDV iz poglavij 2 do 6 naslova XI Direktive 2006/112/ES. (2) Komisija je v skladu z drugim odstavkom člena 395(2) Direktive 2006/112/ES z dopisom z dne 1. septembra 2014 o zahtevi Romunije obvestila druge države članice. Komisija je z dopisom z dne 3. septembra 2014 Romunijo obvestila, da ima vse informacije, ki jih potrebuje za presojo zahteve. (3) V naslovu XII Direktive 2006/112/ES je državam članicam že na voljo posebna shema za mala podjetja. V skladu s točko (18) člena 287 Direktive 2006/112/ES lahko Romunija oprosti plačila DDV tiste davčne zavezance, katerih letni promet ne presega protivrednosti zneska v nacionalni valuti v vrednosti 35 000 EUR po menjalnem tečaju na dan njenega pristopa. (4) Z Izvedbenim sklepom Sveta 2012/181/EU z dne 26. marca 2012 o dovolitvi Romuniji, da uvede posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost[2], je Romunija dobila pooblastilo, da do 31. decembra 2014 kot ukrep odstopanja davčne zavezance, katerih letni promet ne presega protivrednosti zneska v nacionalni valuti v vrednosti 65 000 EUR po menjalnem tečaju na dan njenega pristopa, oprosti plačila DDV. Ker je ta višji prag privedel do zmanjšanih obveznosti DDV za najmanjša podjetja, medtem ko se slednja v skladu s členom 290 Direktive 2006/112/ES še vedno lahko odločijo za splošno ureditev DDV, bi bilo treba Romuniji dovoliti, da ukrep uporablja za nadaljnje omejeno obdobje. (5) Na podlagi informacij, ki jih je predložila Romunija, bo ukrep imel zanemarljiv učinek na znesek DDV, zbran na ravni končne potrošnje. (6) To odstopanje ne vpliva na lastna sredstva Unije, pridobljena od DDV – SPREJEL NASLEDNJI SKLEP: Člen 1 Z odstopanjem od točke (18) člena 287 Direktive 2006/112/ES se Romuniji dovoli oprostitev od plačila DDV za davčne zavezance, katerih letni promet ne presega zneska 65 000 EUR v protivrednosti nacionalne valute po menjalnem tečaju na dan njenega pristopa k Evropski uniji. Člen 2 Ta sklep se uporablja od 1. januarja 2015 do 31. decembra 2017. Člen 3 Ta sklep je naslovljen na Romunijo. V Bruslju, Za Svet Predsednik [1] UL L 347, 11.12.2006, str. 1. [2] UL L 92, 30.3.2012, str. 26.